ካምብሪጅ ምስ ኣየነይቲ ጋንታ ገጢማ?
ግጥም 231 ሚልዮን ፓውንድ ኣንጻር 0 ፓውንድ
ብቕድሚ ትማሊ ኣብ ዝተኻየደ ግጥም ኤፍ ኤ ካፕ፡ 231 ሚልዮን ፓውንድ ዝዋጋኦም ተጻወትቲ ማን ዩናይትድ ኣንጻር እቶም ዝኾነ ተመን ገንዘብ ዘይብሎም ተጻወትቲ ካምብሪጅ ገጢሞም 3ብ0 ተዓዊቶም። ኣብቲ ግጥም፡ 13 ግዜ ተዓዋቲት ውድድር ፕሪመር ሊግ ዓዲ እንግሊዝ ዝኾነት ማን ዩናይትድ፡ ኣስታት 231 ሚልዮን ንዝትመኑ ተጻወትቲ ኣሰሊፋ እያ ነቲ ዓወት ኣመዝጊባ። ብኣንጻሩ ካምብሪጅ፡ ን10 ብናጻ ከምኡ እውን ብልቓሕ ናይ ምስግጋር መስርሕ ንዝረኸበቶም ተጻወትቲ ሒዛ ናብ ዝቕጽል መድረኽ ናይቲ ውድድር ክትሓልፍ መዲባ - ኣይሰለጣን ግን። ኣብ ቀዳማይ ጸወታ ምስ ካምብሪጅ 0ብ0 ዝተፈላለየት ማን ዩናይትድ፡ ካብ ማታ፡ ሮኾን ዊልሰንን ብዝረኸበተን ሸቶታት ተዓዊታ። ነዚ ውድድር’ዚ ክትዕወተሉ ድማ ልዑል ባህጊ ከምዘለዋ ብመገዲ ኣሰልጣኒኣ ቫን ሃል ተረድእ። “ኩላትና ኣባላት ማን ዩናይትድ ነዛ ዋንጫ ናይ ምዕታር ባህጊ ኣለና። እቲ ዝሓሸ ዋንጫ ክንዓትረሉ እንኽእል ውድድር ድማ እዚ እዩ። ግና ንዝስዕብ ኣርባዕተ ጸወታታት ክንዕወተሉ ኣለና” ይብል ቫን ሃል። ኣብ ሊግ ክልተ እትነጥፍ ካምብሪጅ፡ ካብቲ ናይ ሰሉስ ጸወታ ኣስታት 1 ሚልዮን ፓውንድ ጉንዖ ክትወስድ እያ። ነቲ ጸወታ ድማ ኣብቲ ልዕሊ 74,000 ተዓዘብቲ ዝሕዝ ስታድዩም ኦልድትራፎርድ ፡ ብኣስታት 7,000 ዝኾኑ ደገፍታ ተሰንያ ጸወታኣ ኣካይዳ።
ማን ዩናይትድ